K O R R A L D U S

Haapsalu			26. aprill 2023 nr 449

Projekteerimistingimuste andmine kaubandushoone 
ja seda teenindavate rajatiste ehitusprojektide koostamiseks 
(Tallinna mnt 70, Uuemõisa alevik, Haapsalu linn)

Ehitisregistri kaudu on linnavalitsusele esitatud projekteerimistingimuste taotlus nr 2211002/13954 Tallinna mnt 70 kinnistule kaubandushoone ehitusprojekti koostamiseks. Kinnistu asub Uuemõisa aleviku detailplaneeringu koostamise kohustusega alal, kus ei ole kehtestatud detailplaneeringut. Alal kehtib Ridala valla üldplaneering (kehtestatud Ridala Vallavolikogu 18.02.2010 otsusega nr 38). Tallinna mnt 70 (katastritunnus 67401:009:0244) kinnistul asub ehitisregistri andmetel hoonetest büroohoone ning muud erineva sihtotstarbega maa-alused rajatised Taotleja soovib olemasoleva büroohoone lammutada ning asemele ehitada uue kaubandushoone ehitisealuse pinnaga 4000 m2 ning seda teenindavad ehitised, milleks on abihoone ja parkla.

Haapsalu Linnavalitsus kaalus, kas algatada Tallinna mnt 70 kinnistule detailplaneeringu koostamine või väljastada kaubandushoone ehitusprojekti koostamiseks projekteerimistingimused. Planeerimisseaduse § 125 lg 5 kohaselt võib Haapsalu Linnavalitsus lubada detailplaneeringu koostamise kohustuse korral detailplaneeringut koostamata püstitada projekteerimistingimuste alusel olemasoleva hoonestuse vahele jäävale kinnisasjale ühe hoone ja seda teenindavad rajatised.

29.03.2023 algatas Haapsalu Linnavalitsus korraldusega nr 321 projekteerimistingimuste andmiseks avatud menetluse. Avatud menetlusega saab selgitada välja tingimuste väljaandmise võimalikkuse ning see annab avalikkusele võimaluse menetluses osaleda. Menetluse algatamise eelduseks oli, et ehitis sobitub mahuliselt ja otstarbelt piirkonna väljakujunenud keskkonda ning arvestab sealhulgas piirkonna hoonestuslaadi ning üldplaneeringus määratud vastava ala üldiseid kasutus- ja ehitustingimusi. Samuti ei olnud ehitise püstitamine vastuolus ka üldplaneeringus määratud muude tingimustega. Avatud menetlusega avalikustati linna veebilehel eelnõuna ka antavad projekteerimistingimused ning kavandatava hoone eskiislahendus. Menetlusse kaasati naaberkinnisasjade omanikud.

Projekteerimistingimuste eelnõu koos hoone eskiislahendusega oli avalikustatud linna kodulehel ajavahemikul 3.04.2023 kuni 17.04.2023. Avalikustamise perioodil eelnõu kohta arvamusi, ettepanekuid ja vastuväiteid ei esitatud.

Projekteerimistingimustega taotletav tegevus ei kuulu keskkonnamõju hindamise ja keskkonnajuhtimissüsteemi seaduse § 6 lõige 1 ja lõige 2 loetletud keskkonnamõjuga tegevuste hulka, mistõttu keskkonnamõju hindamise algatamise vajadus puudub.

Juhindudes planeerimisseaduse § 125 lg 5 p 1 ja 2, lg 6, ehitusseadustiku § 26 lg 4 ja § 28 ning Haapsalu Linnavolikogu 28.05.2021 otsuse nr 250 „Volituste andmine“ Haapsalu Linnavalitsus

k o r r a l d a b :

1.	Maa- ja planeerimisosakonnal anda projekteerimistingimused kaubandushoone ja seda teenindavate rajatiste ehitusprojektide koostamiseks Tallinna mnt 70 kinnistule (katastritunnus 67401:009:0244) Haapsalu linnas.
2.	Projekteerimistingimused vormistatakse ja allkirjastatakse digitaalselt ehitisregistris.
3.	Korraldus jõustub teatavakstegemisest.
4.	Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Haapsalu Linnavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/allkirjastatud digitaalselt/

Urmas Sukles 								/allkirjastatud digitaalselt/
Linnapea			
			Erko Kalev
			Linnasekretär